钦定古今图书集成/明伦汇编/氏族典/第084卷 > 胡瑗
## 钦定古今图书集成/明伦汇编/氏族典/第084卷 > 胡瑗

按《宋史胡瑗传》：“瑗字翼之，泰州海陵人。以经术教授
吴中。景祐初，更定雅乐，诏求知音者，范仲淹荐瑗，授
试秘书省校书郎。范仲淹经略陕西，辟丹州推官，以
保宁节度推官教授湖州。瑗教人有法，以身先之。庆
历中，召为诸王宫教授，辞疾不行。为太子中舍，以殿
中丞致仕。皇祐中，更铸太常钟磬，驿召瑗典作乐事。”
复以大理评事兼太常寺主簿，辞不就。岁馀，授光禄
寺丞、国子监直讲。乐成，迁大理寺丞。嘉祐初，擢太子
中允、天章阁侍讲，仍治太学。既而疾，不能朝，以太常
博士致仕，归老于家。

===胡宿===按《宋史胡宿传》：“宿字武平，常州晋陵人。登第，以荐为
馆阁校勘，进集贤校理，通判宣州，知湖州，筑石塘百
里，捍水患，民号曰胡公塘。久之，为两浙转运使，召修
起居注、知制诰。庆历六年，京东两河地震，登、莱尤甚。
宿通阴阳五行灾异之学，乃上疏恐有内盗起于河
朔，时以为迂阔。明年，王则果以贝州叛，迁翰林学士”，
知审官刑院，拜枢密副使。治平三年，罢为观文殿学
士、知杭州。明年，以太子少师致仕，未拜而薨。子宗炎，
从子宗愈、宗回。